CELEX: 62021TN0527
Language: da
Date: 2021-08-30 00:00:00
Title: Sag T-527/21: Sag anlagt den 30. august 2021 — Abenante m.fl. mod Rådet og Parlamentet

18.10.2021   
            
            
               DA
            
            
               Den Europæiske Unions Tidende
            
            
               C 422/28
            
         
      Sag anlagt den 30. august 2021 — Abenante m.fl. mod Rådet og Parlamentet
      (Sag T-527/21)
      (2021/C 422/37)
      Processprog: italiensk
      
         Parter
      
      
         Sagsøger: Stefania Abenante (Ferrara, Italien) og 423 andre ansøgere (ved advokat M. Sandri)
      
         Sagsøgte: Europa-Parlamentet og Rådet for Den Europæiske Union
      
         Sagsøgerens påstande
      
      
                  —
               
               
                  Som en øjeblikkelig foreløbig foranstaltning suspenderes anvendelsen af artikel 1, stk. 1, litra a) og b), med omgående virkning.
               
            
                  —
               
               
                  Principalt annulleres den anfægtede forordning (EU) 2021/953 i sin helhed.
               
            
                  —
               
               
                  Subsidiært (i) annulleres artikel 3, stk. 1, litra a), i forordning (EU) 2021/953 (1) definitivt, og (ii) enten annulleres artikel 3, stk. 1, litra b), i forordning (EU) 2021/953 definitivt, og/eller indtil der udtrykkeligt i forordningen indføjes en bestemmelse, hvorefter positive tilfælde af Covid-19 alene kan udgøres af tilfælde, der overholder protokollerne vedtaget af Verdenssundhedsorganisationen (WHO) og af Det Europæiske Center for Forebyggelse af og Kontrol med Sygdomme (ECDC) på området for RT-PCR-test med hensyn til asymptomatiske personer og med hensyn til personer, der udviser symptomer, henset til udviklingscyklusserne.
               
            
                  —
               
               
                  Mere subsidiært, og som et muligt kompromis mellem parterne, annulleres ordlyden af den anfægtede forordnings artikel 3, stk. 1, litra a) og b), og bestemmelsen ændres, idet dens ordlyd erstattes med en forpligtelse, hvorefter enhver unionsborger med henblik på udstedelsen af et EU-certifikat i de af forordningen omfattede situationer skal undergå en spyttest, og, såfremt denne er positiv, skal overholde WHO- og ECDC-protokollerne for en faktisk efterprøvelse af et bekræftet tilfælde af Sars CoV 2/Covid 19.
               
            
                  —
               
               
                  Europa-Parlamentet og Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om tilsidesættelse af artikel 20 og 21 Den Europæiske Unions charter om grundlæggende rettigheder (herefter »chartret«) og af Rådets forordning nr. 2383/21 og 2361/2021.
                  I denne henseende har sagsøgerne gjort gældende, at den anfægtede forordning, som behandler vaccinerede personer bedre end personer, der ikke er vaccineret mod covid-19, på grundlag af den fejlagtige videnskabelige antagelse, at vaccinerede personer ikke er smitsomme, udgør ulovlig forskelsbehandling med hensyn til den frie bevægelighed, hvilket udtrykkeligt forbydes af Europarådet, der er det udøvende organ for Den Europæiske Menneskerettighedsdomstol (herefter »EMD«), og som er en organisation, hvor medlemsstaterne er medlemmer, som støttes af Den Europæiske Union, og hvis politikker medlemsstaterne og EU derfor ikke kan fravige.
               
            
                  2.
               
               
                  Andet anbringende om tilsidesættelse af chartrets artikel 20, 21 og 41-49 og tilsidesættelse af chartrets artikel 54.
                  I denne forbindelse har sagsøgerne gjort gældende, at forordningen ikke henviser til nogen kilde, der indeholder den mindste indicie- eller bevisstøttede bekræftelse af, at der faktisk består videnskabelig usikkerhed med hensyn til, at det er mindre sandsynligt, at vaccinerede personer smitter en anden person med sars-CoV-2, sammenlignet med personer, der ikke er smittet. Der er ikke blevet foretaget den uomgængelige forudgående passende medicinsk-videnskabelige konsultation til at underbygge dette udsagn. Udsagnet om, at vaccinerede personer ikke smitter, modsiges i selve forordningen, hvori det er anført, at det er nødvendigt at afvente beviser. Ingen unionsborger må udsættes for forskelsbehandling og dermed forhindres i fuldt ud at udøve sin grundlæggende ret til bevægelighed uden begrænsninger, så længe der ikke foreligger det mindste bevis for korrektheden af det videnskabelige grundlag, der begrunder en sådan begrænsning.
               
            
                  3.
               
               
                  Tredje anbringende om tilsidesættelse af chartrets artikel 21 som følge af magtmisbrug og tilsidesættelse af legalitetsprincippet som fastsat i chartrets artikel 49 som følge af, at forordningens videnskabelige grundlag mangler substans.
                  I denne forbindelse har sagsøgerne gjort gældende, at udviklingen af og markedsføringstilladelsen for vacciner, der tilsigter at forebygge spredningen af sars-CoV-2-virus, aldrig havde til formål at forebygge, at vaccinerede personer smitter andre. Det er ulovligt at udstrække anvendelsen af vacciner ud over den sammenhæng, hvori nævnte udvikling og markedsføringstilladelse indgår. Der foreligger rigelig ubestridt dokumentation, der er baseret på statistikker over infektioner i Europa og globalt, som viser, at de lande, hvor flest mennesker er vaccineret, er de lande, hvor der er det højeste antal infektioner, og at vaccinerede personer begunstiger spredningen af virusvarianter, herunder navnlig »deltavarianten«. Der foreligger beviser for, at dødeligheden af covid-19 er højere blandt vaccinerede personer.
               
            
                  4.
               
               
                  Fjerde anbringende om tilsidesættelse af chartrets artikel 20 og 35 på grundlag af, at den anfægtede forordning ikke er sammenfaldende med WHO- og ECDC-retningslinjer vedrørende brugen af test. Magtmisbrug.
                  I denne henseende har sagsøgerne gjort gældende, at RT-PCR-test i visse landes laboratorier amplificeres i et højere cyklusantal end det antal, der anses for pålideligt af EDCD og WHO. Testen bliver anvendt uden efterfølgende klinisk kontrol og/eller kontrol af forsigtighedshensyn, og den fejlagtige mangfoldiggørelse medfører, at resultaterne er forkerte. Hvis testen er positiv, gentages testen ikke som anbefalet i WHO-retningslinjerne, således at en in-vitro-test også i denne sammenhæng er fuldstændig upålidelig. Den anfægtede forordning forpligter asymptomatiske personer til at blive testet for at kunne opnå et EU-certifikat, selv om det i WHO-retningslinjerne er anført, at RT-PCR-test og hurtige antigentest er ubrugelige for asymptomatiske personer, da det ikke er bevist, at disse personer smitter. Den eneste virkelig praktiserbare løsning med henblik på med størst mulig videnskabelig pålidelighed at opnå målet om at gøre rejser så sikre som muligt, hvilket er forordningens formål, er at pålægge vaccinerede og uvaccinerede personer at tage en spyttest umiddelbart forud for den ønskede anvendelse, og, såfremt testen er positiv, at foretage en RT-PCR-test, som amplificeres i et cyklusantal, der svarer til WHO- og ECDC-retningslinjerne.
               
            
         (1)  Europa-Parlamentets og Rådets forordning (EU) 2021/953 af 14.6.2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU’s digitale covidcertifikat) for at lette fri bevægelighed under covid-19-pandemien (EUT 2021, L 211, s. 1).